b'\n_START_ARTICLE_\nVa\xc8\x99c\xc4\x83u\n_START_SECTION_\nMun\xc8\x9bii Bihorului\n_START_PARAGRAPH_\nReprezint\xc4\x83 unitatea cea mai \xc3\xaenalt\xc4\x83 \xc8\x99i mai masiv\xc4\x83 din cadrul Apusenilor. Sunt alc\xc4\x83tui\xc8\x9bi din \xc8\x99isturi cristaline \xc8\x99i calcare mezozoice, ceea ce a impus o mare diversitate morfologic\xc4\x83: relief de nivelare policiclic\xc4\x83, relief glaciar \xc8\x99i crionival. La poalele v\xc3\xa2rfului Cucurb\xc4\x83ta Mare (1849 m) au fost identificate 2 circuri glaciare incipiente. Culmile acestor mun\xc8\x9bi coboar\xc4\x83 domol \xc8\x99i prelung spre Depresiunea Beiu\xc8\x99ului.\n_START_SECTION_\nMun\xc8\x9bii Codru-Moma\n_START_PARAGRAPH_\nCare \xc3\xaenchid \xc8\x9aara Beiu\xc8\x99ului la vest, sunt forma\xc8\x9bi din 2 grupe muntoase (Mun\xc8\x9bii Codru \xc3\xaen partea de nord \xc8\x99i sud-vest \xc8\x99i Mun\xc8\x9bii Moma \xc3\xaen partea de sud-est) desp\xc4\x83r\xc8\x9bite de valea Briheni \xc3\xaen est \xc8\x99i valea Moneasa \xc3\xaen vest. Sunt alc\xc4\x83tui\xc8\x9bi din \xc8\x99isturi cristaline \xc8\x99i intruziuni granitice, calcare, gresii \xc8\x99i roci vulcanice. Sunt mun\xc8\x9bi din categoria celor mici (vf. Ple\xc8\x99u \xe2\x80\x93 1112 m, altitudinea maxim\xc4\x83), \xc3\xaen care calcarele au generat un carst dintre cele mai interesante, unde apare \xc3\xaentregul complex de forme endocarstice \xc8\x99i exocarstice.\n_START_SECTION_\nVegeta\xc8\x9bie\n_START_PARAGRAPH_\nSe remarc\xc4\x83 etajarea vegeta\xc8\x9biei pe vertical\xc4\x83. P\xc4\x83durile de conifere ocup\xc4\x83 regiunile muntoase situate \xc3\xaentre 1000\xe2\x80\x931650 m, des \xc3\xaent\xc3\xa2lnite fiind: molidul (Picea excelsa) \xc8\x99i bradul (Abies alba). Etajul fagului, cuprins \xc3\xaentre 600-1000, are specific fagul (Fagus silvatica), frasinul (Fraxinus excelsior), carpenul (Carpinus betulus). Etajului stejarului (p\xc3\xa2n\xc4\x83 la 500 m altitudine) \xc3\xaei sunt specifice: gorunul (Quercus petraea), s\xc3\xa2ngerul (Cornus sanguinea)._NEWLINE_Vegeta\xc8\x9bia de silvostep\xc4\x83, care avea o mare r\xc4\x83sp\xc3\xa2ndire \xc3\xaen trecut a cedat locul culturilor agricole.\n_START_SECTION_\nFaun\xc4\x83\n_START_PARAGRAPH_\nP\xc4\x83durile de conifere \xc8\x99i de foioase includ elemente faunistice cum sunt: cerbul (Cervus elephus), ursul (Ursus arctos), lupul (Canis lupus), jderul de p\xc4\x83dure (Martens martens), mistre\xc8\x9bul (Sus scrofa), iepurele (Lepus europaeus)._NEWLINE_Se remarc\xc4\x83 num\xc4\x83rul mare de p\xc4\x83s\xc4\x83sri: privighetoarea (Luscinia megarhynchos), turturica (Streptopelia turtur), mierla neagr\xc4\x83 (Turdus merula) \xc8\x99i elemente ale faunei ihtiologice: p\xc4\x83str\xc4\x83vul (Salmo trutta fario), mreana (Barbus barbus), cleanul (Leuciscus cephalus)._NEWLINE_\xc3\x8en p\xc3\xa2r\xc3\xa2ul Boiul se g\xc4\x83se\xc8\x99te p\xc4\x83str\xc4\x83vul \xc8\x99i sl\xc4\x83voca, \xc3\xaen p\xc3\xa2r\xc3\xa2ul Cri\xc8\x99tiorel mreana v\xc3\xa2n\xc4\x83t\xc4\x83 \xc8\x99i p\xc4\x83str\xc4\x83vul, \xc3\xaen T\xc4\x83ul lui Ghib, T\xc4\x83ul de la Cole\xc8\x99ti \xc8\x99i T\xc4\x83ul D\xc3\xa2mbu \xc8\x98oimului specii de caras \xc8\x99i pile.\n_START_SECTION_\nClim\xc4\x83\n_START_PARAGRAPH_\nRegiunea Va\xc8\x99c\xc4\x83u are un climat temperat continental moderat, care rezult\xc4\x83 din pozi\xc8\x9bionarea \xc3\xaen vestul Mun\xc8\x9bilor Apuseni, care se opun p\xc4\x83trunderii maselor de aer polar din direc\xc8\x9bie E, regiunea fiind sub influen\xc8\x9ba aerului oceanic, umed \xc8\x99i rece, determin\xc3\xa2nd ca verile s\xc4\x83 fie c\xc4\x83lduroase \xc8\x99i iernile nu foarte aspre, \xc3\xaen v\xc4\x83ile dealurilor cre\xc3\xa2ndu-se acumul\xc4\x83ri de aer rece, iar pe cre\xc8\x99tetul dealurilor acumul\xc4\x83ri de aer mai cald._NEWLINE_Temperatura medie anual\xc4\x83 este de 9,8\xc2\xa0\xc2\xb0C \xc3\xaen vatra depresiunii, de 7-8\xc2\xa0\xc2\xb0C \xc3\xaen Mun\xc8\x9bii Codru-Moma \xc8\x99i de 2-7\xc2\xa0\xc2\xb0C \xc3\xaen Mun\xc8\x9bii Biharia. Temperatura medie lunar\xc4\x83 cea mai sc\xc4\x83zut\xc4\x83 se \xc3\xaenregistreaz\xc4\x83 \xc3\xaen luna ianuarie (-1,3\xc2\xa0\xc2\xb0C), iar cea mai ridicat\xc4\x83 este caracteristic\xc4\x83 lunii iulie (19,4\xc2\xa0\xc2\xb0C)._NEWLINE_Clima \xc8\x99i microclima regiunii este influen\xc8\x9bat\xc4\x83 de particularit\xc4\x83\xc8\x9bile locale: orientarea culmilor muntoase \xc8\x99i a pov\xc3\xa2rni\xc8\x99urilor, ad\xc3\xa2ncimea v\xc4\x83ilor, gradul de acoperire cu p\xc4\x83duri, etc. Un rol deosebit \xc3\xael constituie ascensiunea maselor de aer vestice pe pantele Mun\xc8\x9bilor Apuseni, care provoac\xc4\x83 o mare varietate \xc3\xaen valoarea \xc8\x99i regimul factorilor climatici._NEWLINE_Media anual\xc4\x83 a cantit\xc4\x83\xc8\x9bii de precipita\xc8\x9bii este de 700\xc2\xa0mm \xc3\xaen depresiune \xc8\x99i 1000\xe2\x80\x931200\xc2\xa0mm \xc3\xaen regiunile mun\xc8\x9bilor jo\xc8\x99i. Nebulozitatea cea mai accentuat\xc4\x83 este \xc3\xaen lunile de iarn\xc4\x83, aceasta sc\xc4\x83z\xc3\xa2nd spre lunile de var\xc4\x83 (\xc3\xaen august gradul de acoperire cu nori a cerului este de 4,2)._NEWLINE_V\xc3\xa2nturile cele mai frecvente sunt cele de sud, urmate de cele vestice \xc8\x99i de cele din sector nordic.\n_START_SECTION_\nIstoric\n_START_PARAGRAPH_\n\xc3\x8enceputurile vie\xc8\x9bii omene\xc8\x99ti \xc3\xaen zona ora\xc8\x99ului Va\xc8\x99c\xc4\x83u sunt atestate arheologic \xc3\xaenc\xc4\x83 din paleolitic. Bog\xc4\x83\xc8\x9bia bazinului hidrografic, climatul destul de bl\xc3\xa2nd \xc8\x99i formele de relief, cu \xc3\xaentinse zone muntoase acoperite de p\xc4\x83duri, au creat condi\xc8\x9bii pentru formarea de a\xc8\x99ez\xc4\x83ri omene\xc8\x99ti aproape una l\xc3\xa2ng\xc4\x83 alta, deci cu \xc3\xaensemnate concentr\xc4\x83ri de popula\xc8\x9bie._NEWLINE_Cea mai veche men\xc8\x9biune documentar\xc4\x83 care indic\xc4\x83 o atestare cert\xc4\x83 a localit\xc4\x83\xc8\x9bii Va\xc8\x99c\xc4\x83u este cea din Conscrierea por\xc8\x9bilor \xe2\x80\x9eLiber regius\xe2\x80\x9d, \xc3\xaentocmit\xc4\x83 \xc3\xaen anul 1552 de fiscul regal, unde Va\xc8\x99c\xc4\x83ul apare men\xc8\x9bionat sub denumirea de Nagykoh(\xc3\xb3) (\xe2\x80\x9eCuptorul Mare\xe2\x80\x9d); \xc3\xaen acela\xc8\x99i timp apar men\xc8\x9bionate \xc8\x99i localit\xc4\x83\xc8\x9bile V\xc4\x83rzari de Sus \xc8\x99i V\xc4\x83rzari de Jos, \xc3\xaempreun\xc4\x83 cu alte dou\xc4\x83 localit\xc4\x83\xc8\x9bi, acestea disp\xc4\x83rute ulterior. \xc3\x8encep\xc3\xa2nd cu sec. al XVIII-lea, respectiv anul 1851, denumirea ora\xc8\x99ului va ilustra principala bog\xc4\x83\xc8\x9bie \xc8\x99i ocupa\xc8\x9bia de baz\xc4\x83 a locuitorilor, aceea de lucr\xc4\x83tori la fier\xc4\x83rie: Vaskoh \xe2\x80\x93 nume provenit din limba maghiar\xc4\x83 \xc8\x99i format din dou\xc4\x83 cuvinte: vas \xe2\x80\x9efier\xe2\x80\x9d \xc8\x99i koh\xc3\xb3 \xe2\x80\x9ecuptor de topit, furnal\xe2\x80\x9d._NEWLINE_Dintre cele mai vechi \xc8\x99i mai importante \xc3\xaendeletniciri ale locuitorilor din ora\xc8\x99ul Va\xc8\x99c\xc4\x83u \xc8\x99i satele apar\xc8\x9bin\xc4\x83toare se pot aminti: cultura cartofului \xc8\x99i cre\xc8\x99terea vitelor, prelucrarea fierului, ol\xc4\x83ritul, cioplitul \xc3\xaen piatr\xc4\x83 de marmur\xc4\x83, cojoc\xc4\x83ritul, cizm\xc4\x83ritul, cioplitul \xc3\xaen lemn, zid\xc4\x83ritul \xc8\x99i dulgheritul, fabricarea \xc8\x99i valorificarea varului, fabricarea \xc8\x99i valorificarea b\xc4\x83uturilor spirtoase, mor\xc4\x83ritul, cr\xc3\xa2\xc8\x99m\xc4\x83ritul._NEWLINE_P\xc3\xa2n\xc4\x83 \xc3\xaen secolul XIX, Va\xc8\x99c\xc4\x83ul a f\xc4\x83cut parte din \xc8\x9binutul Beiu\xc8\x99ului, \xc3\xaen 1886 Va\xc8\x99c\xc4\x83ul apare ca plas\xc4\x83 independent\xc4\x83 de Beiu\xc8\x99, av\xc3\xa2nd 42 de localit\xc4\x83\xc8\x9bi. Popula\xc8\x9bia localit\xc4\x83\xc8\x9bii Va\xc8\x99c\xc4\x83u era de aproximativ 70 de persoane \xc3\xaen 1600, ajung\xc3\xa2nd la 472 persoane \xc3\xaen 1784 \xc8\x99i la 1264 locuitori \xc3\xaen 1910._NEWLINE_Revolta din 1784 a cuprins \xc8\x99i p\xc4\x83r\xc8\x9bile Va\xc8\x99c\xc4\x83ului unde a fost adus\xc4\x83 o centurie a legiunii de Vins \xc8\x99i unde se consemneaz\xc4\x83 faptul c\xc4\x83 protopopul de Beiu\xc8\x99 a citit \xc3\xaen t\xc3\xa2rgul de la Va\xc8\x99c\xc4\x83u scrisoarea vicecomitelui, care \xc3\xaei \xc3\xaendemna pe localnici s\xc4\x83 nu dea ascultare r\xc4\x83scula\xc8\x9bilor._NEWLINE_Va\xc8\x99c\xc4\x83ul a fost prins \xc8\x99i \xc3\xaen v\xc3\xa2ltoarea evenimentelor revolu\xc8\x9bionare de la 1848 \xe2\x80\x93 1849, dar mai cu seam\xc4\x83 \xc3\xaen evenimentele marii uniri din 1918. Din Consiliul Na\xc8\x9bional Rom\xc3\xa2n pentru Oradea \xc8\x99i Bihor f\xc4\x83ceau parte \xc8\x99i Ioan Ovesea (contabil la banca \xc8\x98oimul din Va\xc8\x99c\xc4\x83u), dr. Augustin Ciurdariu (avocat \xc3\xaen Va\xc8\x99c\xc4\x83u) \xc8\x99i Vasile Negru (proprietar \xc3\xaen Va\xc8\x99c\xc4\x83u). Va\xc8\x99c\xc4\x83ul \xc8\x99i-a trimis delega\xc8\x9bii la Marea Adunare Na\xc8\x9bional\xc4\x83 de la Alba Iulia: Adrian Deseanu (protopop), dr. Augustin Ciurdariu, Alexandru Sala (\xc3\xaenv\xc4\x83\xc8\x9b\xc4\x83tor), Maxim Nonu (contabil)._NEWLINE_La Va\xc8\x99c\xc4\x83u s-a creat \xc8\x99i o gard\xc4\x83 na\xc8\x9bional\xc4\x83, condus\xc4\x83 de locotenentul Petre Popovici, care a avut misiunea de a asigura trecerea administra\xc8\x9biei de la autorit\xc4\x83\xc8\x9bile maghiare la cele rom\xc3\xa2ne, acest lucru realiz\xc3\xa2ndu-se deja la 11 ianuarie 1919._NEWLINE_Dup\xc4\x83 unire, Va\xc8\x99c\xc4\x83ul a devenit plas\xc4\x83 a jude\xc8\x9bului Bihor, \xc3\xaen urma reformei agrare din 1921 au fost \xc3\xaempropriet\xc4\x83ri\xc8\x9bi \xc8\x9b\xc4\x83ranii de aici cu terenurile expropriate de la Episcopia Romano-Catolic\xc4\x83 \xc8\x99i de la cea Greco-Catolic\xc4\x83._NEWLINE_\xc3\x8en perioada interbelic\xc4\x83 s-au construit \xc8\x99coli \xc3\xaen satele apar\xc8\x9bin\xc4\x83toare comunei Va\xc8\x99c\xc4\x83u, p\xc4\x83str\xc4\x83v\xc4\x83ria \xc8\x99i fabrica de marmur\xc4\x83._NEWLINE_\xc3\x8en anul 1956, localitatea Va\xc8\x99c\xc4\x83u este ridicat\xc4\x83 la rangul de ora\xc8\x99, de care apar\xc8\x9bin \xc8\x99i cele 5 sate componente, men\xc8\x9bionate mai sus.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Va\xc8\x99c\xc4\x83u se ridic\xc4\x83 la 2.315 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.854\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (94,9%), cu o minoritate de romi (2,89%). Pentru 1,3% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (94,69%), dar exist\xc4\x83 \xc8\x99i minorit\xc4\x83\xc8\x9bi de bapti\xc8\x99ti (1,38%) \xc8\x99i penticostali (1,25%). Pentru 1,3% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Va\xc8\x99c\xc4\x83u - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nLocuri de agrement\n_START_PARAGRAPH_\n\xc3\x8en p\xc4\x83r\xc8\x9bile ora\xc8\x99ului Va\xc8\x99c\xc4\x83u exist\xc4\x83 multe locuri pitore\xc8\x99ti atractive din punct de vedere turistic. \xc3\x8en \xc3\xaemprejurimi sunt \xc8\x99i unele monumente de arhitectur\xc4\x83 popular\xc4\x83, monumente ale naturii, biserici din lemn: bisericile din lemn de la F\xc3\xa2na\xc8\x9be, Rieni, Br\xc4\x83det; numeroase pe\xc8\x99teri: Pe\xc8\x99tera de la F\xc3\xa2na\xc8\x9be, pe\xc8\x99terile din zona izvoarelor Cri\xc8\x99ului Negru, Por\xc8\x9bile Bihorului, pe\xc8\x99terile de pe Valea Sighi\xc8\x99telului, Pe\xc8\x99tera Ur\xc8\x99ilor de la Chi\xc8\x99c\xc4\x83u, Pe\xc8\x99tera de la C\xc3\xa2mpeneasa (Izbuc).\n_START_SECTION_\nPe\xc8\x99tera de la C\xc3\xa2mpeneasca (Izbuc)\n_START_PARAGRAPH_\nSe afl\xc4\x83 la o distan\xc8\x9b\xc4\x83 de 3,5\xc2\xa0km de ora\xc8\x99ul Va\xc8\x99c\xc4\x83u, situat\xc4\x83 la cca. 100\xe2\x80\x93150 m de ultima cas\xc4\x83 din Izbuc; traseul este accesibil cu ma\xc8\x99ina p\xc3\xa2n\xc4\x83 la un anumit punct, dup\xc4\x83 care se merge pe o potec\xc4\x83 u\xc8\x99oar\xc4\x83. Pe\xc8\x99tera este situat\xc4\x83 \xc3\xaentr-o ad\xc3\xa2ncitur\xc4\x83 a depresiunii \xc8\x9aarina, \xc3\xaentre p\xc4\x83durile Curpini\xc8\x99 (N-V) \xc8\x99i Fa\xc8\x9ba Dealului (N-NE)._NEWLINE_Apele R\xc3\xa2ului \xc8\x9aarinii (denumit si Valea Pamp\xc4\x83rului), dup\xc4\x83 ce vin de la C\xc4\x83lug\xc4\x83ri \xc8\x99i str\xc4\x83bat satul Izbuc, cotesc brusc \xc8\x99i se pr\xc4\x83v\xc4\x83lesc de la o \xc3\xaen\xc4\x83l\xc8\x9bime de 35 m spre imensa gur\xc4\x83 a pe\xc8\x99terii, fiind parc\xc4\x83 \xc3\xaenghi\xc8\x9bite de pe\xc8\x99ter\xc4\x83. Dar dup\xc4\x83 ce str\xc4\x83bat o distan\xc8\x9b\xc4\x83 de 2\xc2\xa0km prin pe\xc8\x99ter\xc4\x83, apele Pamp\xc4\x83rului ies la lumina zilei la Va\xc8\x99c\xc4\x83u la o distan\xc8\x9b\xc4\x83 de 500 m de ora\xc8\x99, form\xc3\xa2nd un \xe2\x80\x9eizbuc\xe2\x80\x9d puternic numit Izvorul Boiului._NEWLINE_\xc3\x8en ceea ce prive\xc8\x99te numele Pe\xc8\x99terii C\xc3\xa2mpeneasca se spune c\xc4\x83 acesta s-ar trage de la numele depresiunii \xc8\x9aarina, unde se afl\xc4\x83 pe\xc8\x99tera \xc8\x99i care, av\xc3\xa2nd aspectul unui c\xc3\xa2mp \xc8\x99i fiind vechi loc de p\xc4\x83\xc8\x99unat pentru animalele oamenilor din zon\xc4\x83, ar fi determinat alegarea acestui nume. Datorit\xc4\x83 faptului c\xc4\x83, \xc3\xaen timp, acest c\xc3\xa2mp a fost locul unde oamenii \xc3\xae\xc8\x99i aduceau \xc8\x99i \xc8\x9bineau boii pentru mai mult timp, oamenii i-au dat locului numele de \xe2\x80\x9eBouri\xc8\x99te\xe2\x80\x9d, adic\xc4\x83 locul de p\xc4\x83\xc8\x99unat al boilor; acest nume s-a p\xc4\x83strat \xc3\xaen paralele cu cel de \xe2\x80\x9ePe\xc8\x99tera C\xc3\xa2mpeneasca\xe2\x80\x9d.\n_START_SECTION_\nIzvorul Boiu\n_START_PARAGRAPH_\nSituat la 500 m de centrul ora\xc8\x99ului Va\xc8\x99c\xc4\x83u, are un puternic debit de ap\xc4\x83 care nu \xc3\xaenghea\xc8\x9b\xc4\x83 niciodat\xc4\x83 (temperatura apei este constant\xc4\x83 pe toat\xc4\x83 perioada anului). Utiliz\xc3\xa2nd apele acestui izvor, \xc3\xaen anul 1937 ia fiin\xc8\x9b\xc4\x83 ]n ora\xc8\x99ul Va\xc8\x99c\xc4\x83u cresc\xc4\x83toria de p\xc4\x83str\xc4\x83vi al lui Partenie Coroi._NEWLINE_Cercet\xc4\x83rile au dovedit c\xc4\x83 apele Pamp\xc4\x83rului, care intr\xc4\x83 \xc3\xaen Pe\xc8\x99tera C\xc3\xa2mpeneasca, dup\xc4\x83 ce str\xc4\x83bat ad\xc3\xa2ncurile p\xc4\x83m\xc3\xa2ntului, ies la lumina zilei la Va\xc8\x99c\xc4\x83u. De aici se trage \xc8\x99i numele izvorului, izvor a c\xc4\x83rui ape care pleac\xc4\x83 din locul numit \xc8\x99i Bouri\xc8\x99te, iar la Va\xc8\x99c\xc4\x83u i s-a dat numele de Izvorul Boiu._NEWLINE_Numele acestui izvor a dat \xc8\x99i numele unei localit\xc4\x83\xc8\x9bi str\xc4\x83vechi de pe vatra de azi a Va\xc8\x99c\xc4\x83ului, care figura \xc3\xaen documentele din anul 1600 cu numele de satul Boiu \xc8\x99i care ulterior s-a contopit cu localitatea Va\xc8\x99c\xc4\x83u. Tot de la numele acetui izvor se trage \xc8\x99i denumirea unei str\xc4\x83zi din ora\xc8\x99, situat\xc4\x83 foarte aproape de izvor, care \xc8\x99i \xc3\xaen ziua de azi se nume\xc8\x99te Strada Boiu._NEWLINE_Un alt punct de atrac\xc8\x9bie al zonei \xc3\xael constituie satul C\xc4\x83lug\xc4\x83ri, localitate component\xc4\x83 a comunei C\xc4\x83rpinet, sat renumit datorit\xc4\x83 Izbucului de la C\xc4\x83lug\xc4\x83ri.\n_START_SECTION_\nIzbucul de la C\xc4\x83lug\xc4\x83ri\n_START_PARAGRAPH_\nEste vorba de un fenomen carstic, apa izvorului izbucnind la suprafa\xc8\x9b\xc4\x83 \xc8\x99i apoi retr\xc4\x83g\xc3\xa2ndu-se (mecanismul de golire se produce pe baza sifon\xc4\x83rii unui bazin carstic), ciclu repet\xc3\xa2ndu-se la un interval de 15-40 de minute, \xc3\xaen func\xc8\x9bie de debitul apelor izvorului._NEWLINE_Crez\xc3\xa2nd \xc3\xaen propriet\xc4\x83\xc8\x9bile miraculoase ale apelor izvorului, aici a fost \xc3\xaenfiin\xc8\x9bat\xc4\x83 o m\xc4\x83n\xc4\x83stire, M\xc4\x83n\xc4\x83stirea de la Izbuc, care a devenit un atractiv punct turistic cercetat \xc8\x99i vizitat de foarte mult\xc4\x83 lume. Pelerinajele au loc aici \xc3\xaen fiecare an, la s\xc4\x83rb\xc4\x83toarea de \xe2\x80\x9eSf\xc3\xa2nta Maria Mare\xe2\x80\x9d, \xc3\xaen data de 15 august, \xc8\x99i la s\xc4\x83rb\xc4\x83toarea \xe2\x80\x9e\xc3\x8en\xc4\x83l\xc8\x9barea Domnului\xe2\x80\x9d, \xc3\xaen data de 8 septembrie.'